**Zmluva o poskytnutí služieb zberu, odvozu a likvidácii odpadu č....**

uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)

(ďalej len „Zmluva“)

medzi

**Objednávateľ:**

názov: **Pôdohospodárska platobná agentúra**

sídlo : Hraničná 12, 815 26 Bratislava

IČO: 30794323

štatutárny orgán: Ing. Jaroslav Jánoš, generálny riaditeľ

bankové spojenie:

(ďalej len „Objednávateľ“)

**Poskytovateľ:**

Obchodné meno/názov:

sídlo:

IČO:

DIČ

IČ DPH:

štatutárny orgán :

bankové spojenie:

(ďalej len „Poskytovateľ“)

(Objednávateľ a Poskytovateľ ďalej spoločne ako „Zmluvné strany“ alebo jednotlivo ako „Zmluvná strana“)

**Článok I.**

**Úvodné ustanovenie**

Zmluvné strany uzatvárajú túto Zmluvu na základe výsledkov vyhodnotenia ponúk postupom zadávania zákaziek v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok II.**

**Predmet Zmluvy**

2.1 Predmetom Zmluvy je záväzok Poskytovateľa vo vlastnom mene, na vlastnú zodpovednosť, v rozsahu a za podmienok dohodnutých v tejto Zmluve poskytnúť služby spočívajúce **v zbere, odvoze a likvidácii odpadu** (ďalej len „Plnenie“), ktorý je podľa vyhlášky Ministerstva životného prostredia Slovenskej republiky (ďalej len „MŽP SR“) č. 365/2015 Z. z. zaradený do kategórie odpadov:

1. nebezpečné odpady označené písmenom „N“,
2. odpady, ktoré nie sú nebezpečné, označené písmenom „O“.

Požadované kategórie odpadu tvoria**Prílohu č. 1** tejto Zmluvy.

2.2   Predmetom Zmluvy je záväzok Objednávateľa za riadne Plnenie vykonané v súlade s podmienkami tejto Zmluvy zaplatiť Poskytovateľovi cenu podľa článku V. tejto Zmluvy.

**Článok III.**

**Termíny a miesto plnenia**

3.1 Poskytovateľ sa zaväzuje poskytnúť Plnenie podľa Článku II. tejto Zmluvy vo forme čiastkových objednávok mu doručených elektronickou poštou podľa potrieb Objednávateľa.

3.2 Miesta realizácie Plnenia a predpokladané množstvá odpadu sú uvedené **v Prílohe č. 2** tejto Zmluvy.

**Článok IV.**

**Osobitné požiadavky na Plnenie**

4.1     Poskytovateľ je povinný do piatich pracovných dní od uzatvorenia Zmluvy predložiť doklad o registrácii Poskytovateľa u vecne a miestne príslušného orgánu štátnej správy odpadového hospodárstva; a to na nakladanie s odpadmi požadovaných kategórií.

4.2 Poskytovateľ je povinný pri Plnení Zmluvy dodržiavať ustanovenia zákona   
č. 79/2015 Z. z. o odpadoch a o zmene a doplnení niektorých zákonov a jeho vykonávacích predpisov a to najmä vyhlášky MŽP SR č. 365/2015 Z. z. , ktorou sa ustanovuje Katalóg odpadov, vyhlášky MŽP SR č. 366/2015 Z. z. o evidenčnej a ohlasovacej povinnosti, vyhlášky MŽP SR   
č. 371/2015 Z. z. , ktorou sa vykonávajú niektoré ustanovenia zákona o odpadoch a vyhlášky MŽP SR č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov.

4.3 Poskytovateľ predloží kontaktné údaje osoby oprávnenej vo veciach Plnenia Zmluvy do troch pracovných dní od uzavretia Zmluvy.

**Článok V.**

**Zmluvná cena**

5.1 Maximálna cena za poskytnutie Plnenia v rozsahu Článku II. Zmluvy je stanovená v zmysle zákona č. 18/ 1996 Z. z. o cenách v znení neskorších predpisov a na základe dohody Zmluvných strán, a to vo výške: **................EUR bez DPH** (slovom .....................eur) v ktorej sú započítané všetky náklady Poskytovateľa potrebné na poskytnutie Plnenia predmetu Zmluvy počas celej účinnosti Zmluvy, vrátane dopravných nákladov, prác manipulačných pracovníkov, naloženia, odvozu na skládku a následného zneškodnenia/zhodnotenia odpadu.

5.2 K cene uvedenej v bode 5.1 tohto Článku Zmluvy bude pripočítaná DPH podľa platných predpisov v čase uskutočnenia zdaniteľného plnenia.

**Článok VI.**

**Platobné podmienky**

6.1 Poskytovateľovi vzniká právo na zaplatenie ceny uvedenej v Čl. V tejto Zmluvy riadnym splnením záväzku v zmysle Čl. II tejto Zmluvy.

6.2 Podkladom pre zaplatenie je faktúra vystavená Poskytovateľom a preukázateľne doručená Objednávateľovi. Poskytovateľ má právo vystaviť faktúru až po riadnom poskytnutí Plnenia.

6.3 Všetky faktúry vystavené v zmysle tejto Zmluvy musia obsahovať všetky náležitosti ustanovené podľa zákona č. 222/2004 Z. z. o dani z pridanej hodnoty v znení neskorších predpisov, údaje v zmysle tejto Zmluvy, číslo tejto Zmluvy a číslo bankového účtu uvedené v záhlaví tejto Zmluvy.

6.4 Ak akákoľvek faktúra vystavená v zmysle tejto Zmluvy nebude obsahovať náležitosti dohodnuté v tejto Zmluve, má Objednávateľ právo vrátiť faktúru Poskytovateľovi   
na prepracovanie. Splatnosť takto vystavenej a vrátenej faktúry sa zruší a nová splatnosť v súlade s bodom 6.5 tohto Článku Zmluvy začne plynúť dňom preukázateľného doručenia opravenej a správne vystavenej faktúry.

6.5 Lehota splatnosti riadne vystavenej a doručenej faktúry je do 30 dní odo dňa jej preukázateľného prvého doručenia Objednávateľovi.

6.6 Faktúra je uhradená v lehote splatnosti, ak deň odpísania z účtu Objednávateľa je v lehote uvedenej v bode 6.5 tohto článku Zmluvy. Ak deň splatnosti pripadne na sobotu, nedeľu, sviatok, alebo deň pracovného pokoja v Slovenskej republike, posúva sa dátum splatnosti na najbližší nasledujúci pracovný deň.

**Článok VII.**

**Doba platnosti a ukončenie Zmluvy**

7.1 Táto Zmluva sa uzatvára na dobu určitú, a to na **36 (tridsaťšesť) mesiacov** odo dňa nadobudnutia účinnosti Zmluvy, alebo do vyčerpania finančného limitu, podľa toho, ktorá skutočnosť nastane skôr.

7.2 Zmluvu je možné pred uplynutím doby, na ktorú bola uzatvorená ukončiť:

a) vzájomnou písomnou dohodou Zmluvných strán,

b) výpoveďou, a to bez uvedenia dôvodu s výpovednou dobou dvoch mesiacov, ktorá začína plynúť od prvého dňa mesiaca nasledujúceho po mesiaci, v ktorom bola výpoveď doručená druhej Zmluvnej strane,

c)  odstúpením od Zmluvy.

7.3 Právo odstúpiť od Zmluvy vzniká porušením povinností dohodnutých Zmluvnými stranami   
v Zmluve jednou zo Zmluvných strán.

7.4 Odstúpenie je možné aj od čiastočne splnenej Zmluvy.

7.5 V prípade podstatného porušenia tejto Zmluvy je odstupujúca strana oprávnená od Zmluvy odstúpiť, ak to písomne oznámi druhej Zmluvnej strane bez zbytočného odkladu po tom, čo sa o tomto porušení dozvedela.

7.6 Zmluvné strany označujú porušenie Zmluvy za podstatné:

1. ak Poskytovateľ poskytuje Plnenie v rozpore s ustanoveniami tejto Zmluvy alebo v rozpore zo všeobecne záväznými právnymi predpismi ,
2. ak Poskytovateľ mešká z dôvodov spočívajúcich na jeho strane s poskytnutím Plnenia viac  ako 30 kalendárnych dní,
3. ak Poskytovateľ poruší povinnosti vyplývajúce mu z tejto Zmluvy,
4. ak nastanú okolnosti uvedené v ust. § 15 zákona o registri partnerov verejného sektora,
5. ak sa preukáže, že Poskytovateľ v ponuke predloženej vo verejnom obstarávaní predložil nepravdivé doklady alebo uviedol nepravdivé, neúplné alebo skreslené údaje,
6. ak zanikne oprávnenie Poskytovateľa na poskytovanie Plnenia. Túto skutočnosť je Poskytovateľ povinný oznámiť Objednávateľovi ihneď, ako sa o tejto skutočnosti dozvie,
7. ak je voči Poskytovateľovi vedené konkurzné konanie alebo reštrukturalizačné konanie, je v konkurze, v reštrukturalizácii, bol proti nemu zamietnutý návrh na vyhlásenie konkurzu pre nedostatok majetku,
8. ak Poskytovateľ vstúpil do likvidácie, alebo bol na neho zriadená nútená správa,
9. ak je voči Poskytovateľovi vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.),
10. ak tak ustanovuje osobitný zákon.

7.7 V prípade, že dôjde k porušeniu tejto Zmluvy, ktoré Zmluvné strany neoznačili ako podstatné, platia pri odstúpení od Zmluvy pravidlá upravené príslušnými ustanoveniami Obchodného zákonníka.

7.8 Oznámenie o odstúpení musí byť podpísané štatutárnym orgánom odstupujúcej Zmluvnej strany a nadobúda účinnosť dňom jeho doručenia do sídla druhej Zmluvnej strany uvedeného v tejto Zmluve.

7.9 V prípade odstúpenia od Zmluvy, zmeny Zmluvy, alebo dočasného prerušenia Plnenia z dôvodu porušenia Zmluvy, zaplatí Zmluvná strana porušiteľa druhej Zmluvnej strane všetky preukázané náklady a škody, ktoré jej z tohto dôvodu vzniknú.

7.10 Ak oprávnená Zmluvná strana nevyužije právo odstúpiť od Zmluvy, vzniká porušujúcej Zmluvnej strane povinnosť pristúpiť na primeranú zmenu Zmluvy v tej časti, ktorá bola porušením dotknutá a uhradiť spôsobenú škodu, ktorá vznikla v súvislosti s porušením záväzku.

**Článok VIII.**

**Náhrada škody**

8.1 Zmluvná strana, ktorá poruší svoju povinnosť vyplývajúcu zo Zmluvy, je povinná nahradiť škodu tým spôsobenú druhej Zmluvnej strane. Náhrada škody sa riadi príslušnými ustanoveniami Obchodného zákonníka.

8.2 Každá zo Zmluvných strán je oprávnená požadovať od druhej Zmluvnej strany náhradu škody v celom rozsahu aj v prípade, že ide o porušenie povinnosti druhej Zmluvnej strany, na ktorú sa vzťahuje zmluvná pokuta.

**Článok IX.**

**Zmluvná pokuta**

9.1 V prípade omeškania s poskytnutím Plnenia zo strany Poskytovateľa je Objednávateľ oprávnený fakturovať Poskytovateľovi zmluvnú pokutu vo výške 0,05 % z ceny Plnenia, uvedenej v článku V. tejto Zmluvy za každý aj začatý deň omeškania.

9.3 Splatnosť uplatnených sankcií v zmysle tohto článku Zmluvy je do 30 dní odo dňa preukázateľného doručenia príslušnej faktúry druhej Zmluvnej strane. Platby za ne budú uhrádzané výlučne bezhotovostne na bankové účty uvedené v záhlaví tejto Zmluvy.

9.4 Zaplatením zmluvnej pokuty nie je dotknutý nárok na náhradu škody vzniknutej škody, pričom zmluvná pokuta sa nezapočítava na náhradu škody.

**Článok X.**

**Ostatné ustanovenia**

10.1 Poskytovateľ je povinný pri plnení tejto Zmluvy postupovať s odbornou starostlivosťou   
a dodržiavať všeobecne záväzné predpisy, technické normy a podmienky tejto Zmluvy.

10.2 V prípade, ak sa Poskytovateľ zapisuje do registra partnerov verejného sektora (ďalej len „register") v zmysle zákona o registri partnerov verejného sektora, zaväzuje sa, že bude   
v registri zapísaný aspoň počas doby trvania tohto zmluvného vzťahu. Poskytovateľ sa zároveň zaväzuje zapísať sa do registra aj kedykoľvek počas trvania tohto zmluvného vzťahu, pokiaľ dôjde k takej zmene okolností, ktorá zápis Poskytovateľa do registra v zmysle zákona o registri partnerov verejného sektora vyžaduje.

10.3 Poskytovateľ je povinný oznámiť Objednávateľovi všetky zmeny, ktoré budú v registri podľa bodu 10.2 tohto Článku Zmluvy vo vzťahu k nemu vykonané, a to do 5 dní, odkedy k zápisu zmeny do registra došlo.

10.4 Ak si Poskytovateľ nesplní povinnosti uvedené v bode 10.2 tohto Článku Zmluvy, alebo ak nastanú okolnosti uvedené v ust. § 15 zákona o registri partnerov verejného sektora, Objednávateľ je oprávnený neplniť, čo mu ukladá táto Zmluva, pričom nie je v omeškaní a toto neplnenie sa nepovažuje za porušenie Zmluvy. Poskytovateľ nie je oprávnený uplatňovať si   
v tomto prípade voči Objednávateľovi akúkoľvek náhradu škody alebo sankcie.

**Článok XI.**

**Doručovanie**

11.1 Zmluvné strany sa dohodli, že všetky písomnosti sa budú doručovať na adresu ich sídla uvedenú v záhlaví tejto Zmluvy s výnimkou doručovania objednávok Objednávateľa v zmysle Čl. III tejto Zmluvy. Písomnosti budú doručované prostredníctvom pošty doporučene, pričom zásielka (písomnosť) sa bude považovať za doručenú dňom jej prevzatia adresátom -Zmluvnou stranou, dňom, kedy Zmluvná strana odmietne zásielku prevziať, alebo dňom, kedy pošta vráti doručovanú zásielku odosielajúcej Zmluvnej strane ako neprevzatú v odbernej (úložnej) lehote alebo s oznámením adresát neznámy, prípadne ako zásielka nedoručená.

**Článok XII.**

**Záverečné ustanovenia**

12.1 Práva a povinnosti Zmluvných strán, ktoré nie sú upravené touto Zmluvou, sa riadia právnymi predpismi SR, najmä ustanoveniami Obchodného zákonníka.

12.2 Všetky spory, ktoré vzniknú z plnenia tejto zmluvy budú Zmluvné strany riešiť predovšetkým dohodou a vzájomným rokovaním.

12.3 Akákoľvek zmena tejto Zmluvy sa môže urobiť len formou chronologicky očíslovaných písomných dodatkov k nej, ak nie je v tejto Zmluve uvedené inak.

12.4 Táto Zmluva je vyhotovená v piatich rovnopisoch, pričom Objednávateľ obdrží po tri vyhotovenia a Poskytovateľ po dve vyhotovenia.

12.5 Táto Zmluva nadobúda platnosť dňom jej podpísania oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v zmysle ustanovenia   
§ 47a ods. 1 Občianskeho zákonníka, nie však skôr ako 01.03.2020

12.6 Zmluvné strany vyhlasujú, že táto Zmluva bola uzatvorená slobodne a vážne, určite   
a zrozumiteľne, nie v tiesni a za nápadne nevýhodných podmienok a na znak súhlasu   
so Zmluvou k nej pripájajú svoje podpisy.

12.7 Žiadna zo Zmluvných strán nie je oprávnená svoju pohľadávku postúpiť inému.

12.8 Nedeliteľnou súčasťou tejto Zmluvy sú:

Príloha č. 1 Požadované kategórie odpadu

Príloha č. 2 Miesta realizácie Plnenia a predpokladané množstvá odpadu v kg

Príloha č. 3 Návrh na plnenie kritérií

Za Poskytovateľa: Za Objednávateľa:

V ..............................., dňa .................. V Bratislave, dňa ..................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*meno, priezvisko, titul, funkcia* **Ing. Jaroslav Jánoš**

*podpis oprávnenej osoby (osôb)* generálny riaditeľ PPA